ຄະນະພົວພັນຕ່າງປະເທດສູນກາງພັກ ລາວ-ຈີນ ພົບປະສອງຝ່າຍ
ກອງປະຊຸມການພົບປະສອງຝ່າຍ ລາວ-ຈີນຂອງຫົວໜ້າຄະນະພົວພັນຕ່າງປະເທດສູນກາງພັກ
ກອງປະຊຸມການພົບປະສອງຝ່າຍ ລາວ-ຈີນ ຂອງຄະນະພົວພັນຕ່າງປະເທດ, ສະຫາຍ ທອງສະຫວັນ ພົມວິຫານ ກໍາມະການສູນກາງພັກ, ຫົວໜ້າຄະນະພົວພັນຕ່າງປະເທດສູນກາງພັກ ປປ ລາວ ໄດ້ພົບປະເຮັດວຽກຜ່ານວີດີໂອທາງໄກ ກັບ ສະຫາຍ ຊົ້ງທາວ ກໍາມະການສູນກາງພັກ, ຫົວໜ້າຄະນະພົວພັນຕ່າງປະເທດສູນກາງພັກກອມມູນິດຈີນ ໃນວັນທີ 31 ພຶດສະພາ 2022 ຜ່ານມານີ້
ໃນໂອກາດດັ່ງກ່າວ, ສະຫາຍ ທອງສະຫວັນ ພົມວິຫານ ໄດ້ສະແດງຄວາມຍິນດີ ແລະ ຕີລາຄາສູງ ຕໍ່ການພົບປະສອງຝ່າຍໃນຄັ້ງນີ້ ເຊິ່ງເປັນການປະຕິບັດຕາມແຜນການຮ່ວມມື ລະຫວ່າງ 2 ພັກ ກໍຄື 2 ຄະນະພົວພັນຕ່າງປະເທດສູນກາງພັກ ລາວ-ຈີນ ປະຈໍາປີ ແລະ ເປັນການຜັນຂະຫຍາຍຄວາມຮັບຮູ້ເປັນເອກະພາບກັນ ລະຫວ່າງ ການນໍາສູງສຸດຂອງສອງພັກ ລາວ-ຈີນ, ພ້ອມທັງ ແຈ້ງໂດຍຫຍໍ້ກ່ຽວກັບ ສະພາບການພົ້ນເດັ່ນພາຍໃນພັກ, ພາຍໃນປະເທດ
ໂດຍສະເພາະແມ່ນຜົນສໍາເລັດຂອງການດໍາເນີນກອງປະຊຸມຄົບຄະນະ ເທື່ອທີ 4 ສະໄໝທີ XI ຂອງພັກ ປປ ລາວ ໃຫ້ຝ່າຍຈີນຊາບ, ພ້ອມທັງສະແດງຄວາມຊົມເຊີຍ ແລະ ຕີລາຄາສູງຕໍ່ຜົນສໍາເລັດ ຂອງ ກອງປະຊຸມ 2 ສະພາ ເທື່ອທີ 5 ສະໄໝທີ XIII ຂອງ ສປ ຈີນ ໃນເດືອນມີນາ 2022 ກໍຄື ຜົນສໍາເລັດຂອງ ພັກກອມມູນິດຈີນ
ໃນການຈັດຕັ້ງຜັນຂະຫຍາຍມະຕິກອງປະຊຸມໃຫຍ່ ຄັ້ງທີ XIX ຂອງພັກ ໃນຕະຫລອດ 5 ປີຜ່ານມາ ແລະ ອວຍພອນໃຫ້ການກະກຽມດໍາເນີນກອງປະຊຸມໃຫຍ່ ຄັ້ງທີ XX ຂອງພັກກອມມູນິດຈີນ ທີ່ຈະມີຂຶ້ນໃນທ້າຍປີນີ້ ປະສົບຜົນສໍາເລັດຢ່າງຈົບງາມ.
ສະຫາຍ ຊົ້ງທາວ ໄດ້ສະແດງຄວາມຂອບໃຈ ຕໍ່ການແຈ້ງສະພາບພົ້ນເດັ່ນພາຍໃນຂອງພັກ, ລັດລາວ ແລະ ຕີລາຄາສູງຕໍ່ຜົນສໍາເລັດຂອງ ກອງປະຊຸມຄົບຄະນະ ເທື່ອທີ 4 ສະໄໝທີ XI ຂອງພັກ ປປ ລາວ, ສະຫາຍ ຍັງໄດ້ແຈ້ງໃຫ້ຊາບ ກ່ຽວກັບສະພາບພົ້ນເດັ່ນພາຍໃນຂອງ ພັກກອມມູນິດຈີນ
ໂດຍສະເພາະຜົນສໍາເລັດຂອງການຈັດຕັ້ງຜັນຂະຫຍາຍແນວຄິດ ສີຈີ້ນຜິງ ວ່າດ້ວຍສັງຄົມນິຍົມທີ່ມີລັກສະນະພິເສດຂອງຈີນ ໃນຍຸກສະໄໝໃໝ່, ຜົນສໍາເລັດໃນການພັດທະນາເສດຖະກິດ-ສັງຄົມ ຂອງຈີນ ໃນໄລຍະຜ່ານມາ ແລະ ການຮັບມືກັບການແພ່ລະບາດຂອງພະຍາດໂຄວິດ-19 ຢູ່ ສປ ຈີນ ໃນປັດຈຸບັນ.
ພ້ອມນັ້ນ, ສອງຝ່າຍ ຍັງໄດ້ເອກະພາບກັນຕີລາຄາສູງ ຕໍ່ການພົວພັນຮ່ວມມື ລະຫວ່າງ ສອງພັກ, ສອງ ຄຕພ ລາວ-ຈີນ ໃນຕະຫລອດໄລຍະຜ່ານມາ, ເຖິງຈະມີຄວາມຫຍຸ້ງຍາກ ເນື່ອງຈາກການແພ່ລະບາດຂອງພະຍາດໂຄວິດ-19, ແຕ່ສອງຝ່າຍ ຍັງຮັກສາໄດ້ບັນຍາກາດອັນດີ ແລະ ໃຫ້ການສະໜັບສະໜູນເຊິ່ງກັນ ແລະ ກັນ, ຮັກສາໄດ້ກົນໄກການພົບປະຈໍາປີ ລະຫວ່າງ ເລຂາທິການໃຫຍ່, ປະທານປະເທດ ແລະ ການນໍາຂັ້ນຕ່າງໆ ຂອງສອງພັກ, ສອງລັດ ລາວ-ຈີນ ດ້ວຍຮູບແບບທາງໄກ, ເຊິ່ງເປັນການເສີມສ້າງຄວາມໄວ້ເນື້ອເຊື່ອໃຈເຊິ່ງກັນ ແລະ ກັນຢ່າງເລິກເຊິ່ງ ແລະ ເປັນພື້ນຖານອັນໜັກແໜ້ນໃຫ້ແກ່ການຮ່ວມມືໃນຂະແໜງການອື່ນໆ.
ພ້ອມກັນນັ້ນ, ພາຍໃຕ້ການນໍາພາຊີ້ນໍາຢ່າງໃກ້ຊິດຂອງ ການນໍາສູງສຸດ ຂອງສອງພັກ, ສອງລັດ ລາວ-ຈີນ, ການຈັດຕັ້ງຜັນຂະຫຍາຍບັນດາແຜນການ ແລະ ກົນໄກການຮ່ວມມືຕ່າງໆ ທີ່ສອງພັກ, ສອງລັດ ໄດ້ລົງນາມຮ່ວມກັນໃນໄລຍະຜ່ານມາ ແມ່ນໄດ້ຮັບການຈັດຕັ້ງປະຕິບັດຢ່າງຕັ້ງໜ້າ
ແຜນແມ່ບົດວ່າດ້ວຍການສ້າງຄູ່ຮ່ວມຊະຕາກໍາ ລາວ-ຈີນ ກໍໄດ້ຮັບການຈັດຕັ້ງປະຕິບັດ ແລະ ສືບຕໍ່ນຳເອົາຜົນປະໂຫຍດຕົວຈິງມາສູ່ປະຊາຊົນສອງປະເທດ; ແຜນການຮ່ວມມື ລະຫວ່າງ ສອງພັກ, ແຜນການຮ່ວມມືບໍາລຸງສ້າງພະນັກງານ ລາວ-ຈີນ ແລະ ກົນໄກການຮ່ວມມືອື່ນໆ ກໍລ້ວນແຕ່ໄດ້ຮັບການຈັດຕັ້ງປະຕິບັດເປັນຢ່າງດີ.
ສອງຝ່າຍ ຍັງໄດ້ລົງເລິກແລກປ່ຽນຄໍາຄິດເຫັນ ແລະ ເປັນເອກະພາບກັນ ກ່ຽວກັບ ທິດທາງການຮ່ວມມື ລະຫວ່າງ ສອງຄະນະພົວພັນຕ່າງປະເທດສູນກາງພັກ ລາວ-ຈີນ ໃນການເປັນເສນາທິການໃຫ້ແກ່ການພົວພັນຮ່ວມມື ລະຫວ່າງ ສອງພັກ ລາວ-ຈີນ ໃນຕໍ່ໜ້າ
ໂດຍສະເພາະແມ່ນ ການຈັດຕັ້ງຜັນຂະຫຍາຍ ແຜນແມ່ບົດວ່າດ້ວຍການສ້າງຄູ່ຮ່ວມຊະຕາກໍາ ລາວ-ຈີນ, ການຈັດຕັ້ງປະຕິບັດແຜນການຮ່ວມມື ລະຫວ່າງ ສອງພັກ, ໂດຍສະເພາະແຜນການຮ່ວມມືບຳລຸງສ້າງພະນັກງານ ລະຫວ່າງ ສອງພັກ ປະຈໍາປີ ໃຫ້ສໍາເລັດຕາມແຜນ; ສືບຕໍ່ຮັກສາກົນໄກການປະສານງານຢ່າງໃກ້ຊິດໃນຂອບຫລາຍຝ່າຍ ແລະ ສືບຕໍ່ປະສານສົມທົບກັນ ໃນການຊຸກຍູ້ເສີມຂະຫຍາຍການແລກປ່ຽນ ລະຫວ່າງ ອົງການກ່ຽວຂ້ອງ ຂອງ ສອງສູນກາງພັກ ລາວ-ຈີນ ໃນຕໍ່ໜ້າ.
ໃນການພົບປະຄັ້ງນີ້, ສອງຝ່າຍ ຍັງໄດ້ລົງເລິກແລກປ່ຽນຄວາມຄິດເຫັນ ກ່ຽວກັບ ບັນຫາພົ້ນເດັ່ນໃນພາກພື້ນ ແລະ ສາກົນ ທີ່ສອງຝ່າຍໃຫ້ຄວາມສົນໃຈຮ່ວມກັນ.